Source: http://blog.sportsuport.ro/page/3/
Timestamp: 2019-05-25 05:45:15+00:00

Document:
Pagina 3 – Aventuri din sport!
Băieți, nu sunteți cam obraznici?!
Pe aia cu Belarus, de la Minsk, am înțeles-o! Până la un punct. Faptul că ați rezolvat cazul fără prea mari emoții, ca o echipă mare, m-a determinat să vă iert! Am bombănit câteva zile și nopți, am visat urât, dar, repet, mi-a trecut.
Dar să bateți Polonia? Chiar așa? Băieți, nu sunteți cam obraznici?!
Păi, voi știți că oamenii ăia, adică polonezii, la ei mă refer, au ajuns până în semifinale la Rio? Știați, sunt sigur, că altfel nu dădeați cu ei de pământ. Și în ce manieră!
Victoria asta cu Polonia a picat aiurea! Nu vedeți câți oameni și-au reamintit de handbal, de voi, de naționala României? Am impresia că mulți dintre ei sunt cei care până nu demult săreau la gâtul vostru și la cei dinaintea voastră și care nu vă dădeau vreo șansă după tragerea la sorți. Vă făceau în fel și chip, că, vorba aia, toți ne pricepem la handbal, la fotbal, la agricultură sau la politică. La toate!
Deci, să știți, că sunt supărat pe voi, pe tupeul vostru. Mai ales pe, stai, cum îl cheamă pe băiatul ăla din poartă? Așa, Mihai Popescu! S-a găsit să ne arate că e mare portar, parcă nu știam! S-a apucat el să-i îmbolnăvească de inimă rea pe „poloneji”! Și după el v-ați luat toți. Mi-am adus aminte și de domnul Xavier Pascual Fuertes. Și ce dacă a luat Cupa Campionilor și ca jucător și ca antrenor? Ce caută el, aici, la noi? Auzi, a venit don Pascual să ne arate ce e aia mentalitate de învingător.
Și, să mai știți ceva! Dacă o să vă calificați la Campionatul European o să mă supăr rău de tot și am să vă repet asta cu obrăznicia!
Lăsând gluma la o parte, băieți, vă spun atât: Nici nu știți cât de mari sunteți! Victoriile astea două, greu de încadrat, sunt ale voastre, dar și ale celor care v-au îndrumat pașii în handbal, e victoria celor dinaintea voastră, care de cele mai multe ori au fost înjurați pe nedrept, a celor care au crezut în voi și în revenirea handbalului masculin românesc, e succesul muncii voastre.
Publicat pe 7 noiembrie 2016 7 noiembrie 2016 Etichete Belarus, Campionatul European, Mihai Popescu, Minsk, Polonia, România, Xavier Pascual Fuertes1 comentariu pentru Băieți, nu sunteți cam obraznici?!
Să le ținem pumnii campioanelor Europei
Nu mai e niciun secret, CSM București face parte din cea mai tare grupă a Women’s EHF Champions League. Alături de tigroaice, în Grupa C se regăsesc nume cu rezonanță din handbalul mondial, Győri ETO, Rostov-Don și Midtjylland. Nu, clar, acest amănunt nu e alibiul pentru cele două înfrângeri contabilizate până acum de campioana Europei. „Jucăm mai bine decât anul trecut pe vremea asta”, spunea Cristina Vărzaru după înfrângerea de acum fix șapte zile, 24-27, în fața marii rivale din Győr.
Afirmația Cristinei, jucătoare cu patru Cupe ale Campionilor în palmares, e realistă și, în același timp, credibilă. Și asta pentru că vine chiar din interior, acolo unde pulsul unei echipe e cel real. Afirmația Cristinei e însă, în același timp, una care obligă. Iar rezultatele sunt cele care dau, în definitiv, identitatea unei campioane.
Acum o săptămână, într-o Polivalentă bucureșteană absolut incredibilă, CSM București pierdea în fața vicecampioanei Europei, adică a aghiotantului său! Pentru dăruirea de care au dat dovadă, fetele lui Jakob Vestergaard au fost aplaudate minute în șir după fluierul final, ca o dovadă că publicul bucureștean e bun cunoscător de handbal, dar mai ales că el, publicul, iubește această echipă, îi respectă munca, o prețuiește.
Azi, la „Audi Aréna” din Győr, tigroaicele au șansa să își ia revanșa pentru eșecul din tur. Totul depinde doar de ele. Le vom ține pumnii campioanelor Europei, de la distanță, și le vom transmite în eter toată energia pozitivă de care suntem capabili. Cel puțin așa ar trebui să facem!
Meciul Győr – CSM București e de la ora 20.00, în direct, la Digi Sport și Dolce Sport
Publicat pe 4 noiembrie 2016 Etichete Audi Aréna, Cristina Vărzaru, CSM București, Győr, Jakob Vestergaard, Midtjylland, Rostov DonLasă un comentariu pentru Să le ținem pumnii campioanelor Europei
De când nu am mai trăit o asemenea satisfacție la un meci al naționalei masculine de handbal a României?! Am și uitat! În ultimii ani, băieții nu ne-au oferit prea multe motive de bucurie.
Nu știu exact din ce cauză. Eterna tranziție, banii, de fapt lipsa lor, mentalitatea, numărul mare de jucători străini din campionatul intern, bisericuțele, ambițiile îndreptate înspre obiective falimentare. Cine știe? Poate din fiecare câte puțin. Dar parcă nici nu mai are rost să căutăm motivele care au dus la prăbușirea handbalului masculin românesc în ultimii ani. Am învățat să iertăm, să ne bucurăm de revenirea „fiului risipitor” de fiecare dată. Așa suntem noi, românii, iertăm, de cele mai multe ori uităm, preferăm să trăim momentul ca și cum ar fi ultimul!
Naționala masculină de handbal a României a făcut un meci mare la debutul în Grupa a 2-a de calificare la Campionatul European din Croația, de peste doi ani. Cu un antrenor nou, spaniolul Xavier Pascual Fuertes, 48 de ani, campion al Europei cu Barcelona atât ca jucător, cât și ca antrenor, România a învins fără drept de apel naționala Belarusului chiar la ea acasă, în „Sport Palace Uruchye” din Minsk. A fost 26-23 (13-10) pentru ai noștri, la capătul unui meci dominat de tricolori cu o maturitate de care nu îi credeam în stare.
Bucuria băieților lui Xavier Pascual Fuertes de la finalul meciului de la Minsk a reprezentat imaginea fidelă a unei resuscitări așteptate de toată lumea handbalului românesc. Urmează peste doar câteva zile, duminică, la Cluj, un alt examen greu pentru actuala generație a naționalei masculine de handbal a României, duelul cu Polonia, semifinalistă în această vară la Jocurile Olimpice de vară de la Rio! Polonia a fost acolo, la Rio, marea perdantă a competiției, ratând calificarea în finală după un meci dramatic împotriva Danemarcei, care s-a impus după prelungiri, 29-28!
Băieți, și dacă pierdeți, nu e un capăt de țară. Important e să arătați aceeași ambiție cu care ați jucat la Minsk. Jucați în primul rând pentru voi. Jucați însă și pentru oamenii care v-au ținut pumnii la debutul în Grupa a 2-a de calificare și care, la final, pe fondul bucuriei voastre, au băut o bere de fericire. Sau, poate, un șpriț! De când nu le-ați mai oferit un astfel de motiv!
PS: Ei sunt băieții care au învins la Minsk: Popescu (foto – desemnat cel mai bun om al meciului de la Minsk!), Irimuş – portari; Cîntec, Mocanu, Ramba, Mihalcea, Ghionea, Sadoveac, Szasz, Negru, Csepreghi, Lazăr, Fenici, Pavel, Criciotoiu, Stamate. Antrenor: Xavier Pascual
Publicat pe 3 noiembrie 2016 3 noiembrie 2016 Etichete Belarus, Cluj, Jocurile Olimpice de vară de la Rio, Minsk, Polonia, România, Sport Palace Uruchye, Xavier Pascual FuertesLasă un comentariu pentru Bravo, băieți!
Ne ținem de cuvânt!
La început a fost doar un proiect. Nimeni nu mai făcuse așa ceva în România! Ne-am luat inima în dinți și am riscat. Pentru binele sportului! De ce? Pentru că noi susținem sportul! Nu degeaba ne numim Sport Suport!
În vară, la Rin Grand Hotel, a avut loc prima ediție a „Conferinței Internaționale de pregătire fizică în sportul de performanță”! Aproape o sută de „cursanți”, cei mai mulți sportivi de performanță, dar și tehnicieni și preparatori fizici aflați la început de carieră, au ținut să asiste la ședințele teoretice și practice susținute de câțiva dintre cei mai buni specialiști în domeniu.
Nimeni nu mai făcuse așa ceva în ultimii 26 de ani. Am zis să fim primii!
Interesul pentru subiectele abordate a dat peste cap programul! Nu ne-am supărat însă! Dorința participanților de a afla cât mai multe secrete ale „underground”-ului sportului de performanță, a rețetelor care aduc succesul a făcut ca cele 50 de minute rezervate fiecărei prelegeri uneori să se dubleze! A fost o nebunie, o nebunie a întrebărilor pertinente și a răspunsurilor pe măsură.
Frank Kuhn (în acea vreme preparatorul fizic al naționalei masculine de baschet a Franței, acum în aceeași funcție la echipa feminină de handbal Rostov Don), Adrian Vasile (preparatorul fizic al campioanei Europei la handbal feminin, CSM București), Cristian Mărgărit (unul dintre cei mai buni nutriționiști din România) și Marcel Porfirescu (specialist în recuperare medicală în sportul de performanță) au vorbit și, ulterior, au oferit cursuri practice la Sala Apollo, aflată nu departe de Rin Grand Hotel.
Am promis atunci că tot ceea ce s-a discutat în acele zile de iulie va fi înregistrat și, mai apoi, pus la dispoziția dumneavoastră, a acelora care ați apreciat și prețuit inițiativa noastră.
Ne-a bucurat enorm interesul vostru vizavi de cele discutate atunci, dar mai ales propunerea de a continua, de a organiza o a doua ediție a „Conferinței Internaționale de pregătire fizică în sportul de performanță”!
Promitem să organizăm și o a doua ediție, chiar și o a treia! Și nu ne vom opri aici, pentru că sportul de mare performanță are nevoie de oameni ca cei care au susținut primele cursuri ale „Conferinței Internaționale de pregătire fizică în sportul de performanță”, dar și de voi, cei care v-ați rupt din puținul timp pentru a vă pune la curent cu cele mai noi metode de antrenament, de nutriție, de recuperare.
Lucrăm deja la subiectele ediției următoare. Ne bucură faptul că, din postura de pionieri în acest domeniu, reprezentăm un exemplu, că și alții realizează importanța pregătirii fizice în sportul de performanță și că încearcă să ne copieze!
Am promis și ne ținem de cuvânt! Am pus la punct DVD-urile cu înregistrările zilelor petrecute împreună, atunci, în vară, la prima ediție a „Conferinței Internaționale de pregătire fizică în sportul de performanță”!
De azi, DVD-urile sunt disponibile. Prelegerile și cursurile practice ale celor patru mari specialiști, Frank Kuhn, Adrian Vasile, Cristian Mărgărit și Marcel Porfirescu, sunt acum gata pentru dumneavoastră!
Sport Suport vă mulțumește!
Nu uitați, în curând va avea loc a doua ediție a „Conferinței Internaționale de pregătire fizică în sportul de performanță”!
Publicat pe 2 noiembrie 2016 2 noiembrie 2016 Etichete Adrian Vasil, Conferința Internațională de pregătire fizică în sportul de performanță, Cristian Mărgărit, Frank Kuhn, Marcel Porfirescu, Rin Grand Hotel, Sala Apollo, Sport SuportLasă un comentariu pentru Ne ținem de cuvânt!
O lecție de civilizație
„Ce-Se-Me! Ce-Se-Me! Ce-Se-Me!”, strigă miile de spectatori din Polivalenta bucureșteană. Atmosfera e una incredibilă. Amintește de marile meciuri din anii inaugurării celei mai mari săli de sport din Capitală și până acum aproape trei ani cea mai mare din România.
Pe parchet, la treabă, sunt cele mai bune echipe feminine de handbal din Europa și, poate, din lume. CSM București și Győr reeditează finala Ligii Campionilor din primăvară.
Te freci la ochi și tot nu îți vine să crezi! Ce jucătoare! Anita Görbicz, Heidi Løke, Eduarda Amorim, Kari Aalvik Grimsbø, Mica Brădeanu, Isabelle Gulldén, Paula Ungureanu, Linnea Torstenson, Cristina Vărzaru, Anastasia Lobach, Oana Manea, jucătoare una și una!
Într-un colț al sălii, la tribuna a II-a, un grup de suporteri ai campioanei Ungariei, echipați și dotați corespunzător, încearcă să se facă și ei auziți. Fără succes însă. Nu le vină să creadă nici lor ceea ce văd în jur. CSM București, o echipă fără istoria lui Győr, e încurajată așa cum trupa lui Ambrosio José Martín e încurajată la ea acasă, acolo, la „Audi Arena”. Cu o cultură a handbalului aproape unică, cu o dragoste uriașă față de echipa favorită, fanii maghiari nu înțeleg nimic, deși au fost în atâtea deplasări cu trupa condusă din teren de legendara Anita Görbicz. Au mai trăit totuși așa ceva în România, demult, pe vremea marii echipe a Oltchimului din Râmnicu Vâlcea, dar au uitat.
Pentru un spectator mai puțin familiarizat cu handbalul, dar care a ținut morțiș să vadă un meci de talia duelului CSM – Győr, atmosfera e la fel de ireală. Nu vezi în fiecare zi în România așa ceva.
– Cum, suporterii adverși nu sunt huiduiți, nu sunt scuipați, nu sunt agresați?! Cum așa?! Păi, știți, la fotbal e puțin altfel!
– Nu, i se răspunde! Niciodată nu a fost altfel. Și, să știți, aici, la handbal, e normalitatea!
Partida s-a încheiat de minute bune. Nici nu mai contează rezultatul. Grosul spectatorilor le aplaudă pe campioanele Europei. Galeria Győr-ului, cei aproape o sută de suporteri veniți din Ungaria, își cheamă favoritele la salut. „Ce-Se-Me! Ce-Se-Me! Ce-Se-Me!”, se aude ca un vuiet. Și se tot aude. Nici nu știu când am ajuns la stația de metrou, dar tot aud „Ce-Se-Me! Ce-Se-Me! Ce-Se-Me!”.
Publicat pe 31 octombrie 2016 Etichete Anastasia Lobach, Anita Görbicz, Cristina Vărzaru, CSM, Győr, Heidi Løke, Isabelle Gulldén, Linnea Torstenson, Mica Brădeanu, Oana ManeaLasă un comentariu pentru O lecție de civilizație
Când îți respecți blazonul și nu îți pasă de vremea urâtă!
Mulți s-au grăbit să „parieze” împotriva campioanei CSM București. Campioana Europei, nu doar a României. Aveau, probabil, motive. Jucătoare plecate, altele accidentate, poate acestea erau argumentele. Plus mediatizarea excesivă a adversarelor de la Rostov Don. În aceste condiții a debutat CSM București duminică seară în noul sezon al Women’s EHF Champions League.
Vremea de afară îndeamnă mai degrabă să stai în casă, la căldură și să accepți confortul televizorului. Ce să cauți pe ploaia asta pe străzi?! E adevărat, handbalul se joacă în sală, au fost vremuri când se juca afară, se mai joacă și acum, la nivel mic, în școli, în parcuri, dar nu în octombrie! Și nu pe vremea asta.
În ciuda vremii și a vremurilor au fost destui cei care au ales să încurajeze pe viu echipa lui Jakob Vestergaard la începutul unui nou drum în Europa. Bătrâna Sală Polivalentă din București, pregătită de sărbătoare, doar se juca un meci de Liga Campionilor (!), a fost plină. Sau, mă rog, aproape plină.
Au fost oameni care au sosit la sală și cu două ore înaintea meciului. Unii pentru a-l îmbrățișa și a-l saluta pe francezul Frank Kuhn, preparatorul fizic de la adevrsara CSM-ului, Rostov Don, alții doar, așa, ca să fie sigurică nu pierd partida. P
Profesionist complet, Frank a fost adus în România de Radu Voina, pe vremea când fostul mare handbalist era antrenor la Oltchim Râmnicu Vâlcea, un fel de CSM București, adică o echipă la fel de mare.
Frank a făcut parte și din staff-ul echipei naționale a României. În vară, el a fost prezent la Jocurile Olimpice de la Rio cu naționala masculină de baschet a Franței. Apoi a semnat cu Rostov Don. Din când în când, Frank revine în România și împărtășește din experiența sa. Am să povestesc despre acest amănunt, dar altădată!
1. Frank Kuhn, stânga, alături de Bogdan Voina, bunul său prieten, directorul firmei Sport Suport, distribuitor pentru România, printre altele, al celebrului echipament Kempa, „hainele norocoase” ale fetelor de la CSM București! Și nu doar ale lor, ci al multor echipe din handbalul românesc, atât feminin, cât și masculin!
2. Frank Kuhn, tot în stânga (!), aici alături de același Bogdan Voina, dar și de Adi Vasile, prietenul și omologul său de la CSM București, la primul seminar intitulat: „Conferință Internațională Pregătire Fizică în Sportul de Performanță”, ce a avut loc în această toamnă la București și unde Frank și Adrian au susținut cursuri teoretice și practice. O acțiune marca Sport Suport!
Primele care ies la încălzire sunt fetele lui Frank Kuhn. De fapt ale lui Jan Leslie, că doar el e antrenor! Apar și campioanele Europei. „Avem de apărat un blazon”, spunea acum câteva zile pivotul Oana Manea.
Iar fetele de la CSM București și l-au apărat. Au învins Rostov Don, scor 24-21, la capătul unui meci extraordinar, în care nu le-au dat speranțe adversarelor nicio clipă. Cu doi portari de mare excepție, Jelena Grubišić și Paula Ungureanu, cu un conducător de joc inteligent, Isabelle Gulldén, cu mult suflet, foarte mult suflet, CSM și-a început noua aventură europeană cu un succes de prestigiu în fața unui adversar căruia mulți i-au acordat prima șansă în această dispută.
Viitorul handbalului!
A trecut jumătate de oră de la finalul partidei, dar în tribune încă mai e lume. Pe parchetul până unde cu doar câteva minute în urmă „arau” Majda Mehmedović, Anastasia Lobach sau inepuizabila Linnea Torstenson, joacă handbal acum zeci de copii. Nimeni nu îi deranjează. Câți dintre ei vor deveni jucători sau jucătoare?! Nimeni nu știe. Victoria CSM-ului în fața formației Rostov Don e mai mult decât un succes în Liga Campionilor. E un reper și o motivație pentru copiii care bat mingea deocamdată cu stângăcie, fără să le pese că afară plouă și e urât.
Publicat pe 17 octombrie 2016 17 octombrie 2016 Etichete Anastasia Lobach, CSM București, Frank Kuhn, Isabelle Gulldén, Jakob Vestergaard, Jan Leslie, Jelena Grubišić, Linnea Torstenson, Majda Mehmedović, Oana Manea, Paula Ungureanu, Radu Voina, Rostov Don, Women's EHF Champions LeagueLasă un comentariu pentru Când îți respecți blazonul și nu îți pasă de vremea urâtă!
Sală plină și la Constanța! Tot ca pe vremuri!
Vorbeam despre săli pline, care amintesc de atmosfera de altădată. Povesteam zilele trecute despre derby-ul Dunărea Brăila – CSM București, în care gruparea de pe malurile Dunării le-a pus pe coji de nucă, la colț, pe campioanele Europei! Cu Sala Polivalentă din Brăila arhiplină!
Ce ar fi sportul fără cei din jurul său, fără suporteri, fără tribunele fremătând? Nu ar fi nimic.
Asta e până la urmă frumusețea sportului, legătura dintre artiști și publicul său.
Aseară, la Constanța, oamenii și-au remintit de sport, de handbal și au creat o atmosferă formidabilă la derby-ul băieților dintre HC Dobrogea Sud și Dinamo București, confruntare câștigată de „marinari” cu 32-29 (15-14).
Dar parcă nici nu mai contează scorul! Parcă nici nu mai contează amănuntul că HC Dobrogea Sud e noul lider din Liga Națională! Oare?
<<VICTORIEE! Un meci important câştigat cu ajutorul vostru. Vă MULȚUMIM şi vă suntem recunoscători pentru atmosfera extraordinară din Sala Sporturilor. Încurajările şi susținerea voastră au fost „cheia” acestei victorii. Avem cel mai frumos public iubitor de handbal şi vă mulțumim! A fost ca pe „vremuri”. Sala neîncăpătoare, cu public bucuros. Vă iubim şi suntem mândri de voi!>>
Aceasta e postarea celor de la HC Dobrogea Sud pe una dintre cele mai cunoscute rețele de socializare, facebook! Păi, cum să nu joci handbal într-o asemenea atmosferă?! Cum să nu ai determinare?! Încrâncenarea aia pe care doar o sală plină o poate transmite unui sportiv!
foto: facebook HC Dobrogea Sud
Publicat pe 13 octombrie 2016 13 octombrie 2016 Etichete CSM, CSM București, Dinamo București, Dunărea Brăila, HC Dobrogea Sud, Liga NaționalăLasă un comentariu pentru Sală plină și la Constanța! Tot ca pe vremuri!
Un derby Dunărea Brăila – CSM București, „colecția de toamnă 2016”, nu merita pierdut.
La Brăila poposea doar campioana Europei, nimeni altcineva! Cu toate vedetele sale. Dunărea, echipă pregătită de profesorul Constantin Buceschi, își câștigase până la ora meciului cu trupa danezului Jakob Vestergaard statutul de revelație a actualului sezon, iar confirmarea acestuia trebuia făcută, obligatoriu, într-o asemenea partidă.
Toată populația orașului de la Dunăre parcă a intrat în Sala Polivalentă din Brăila, unde nu mai aveai loc să arunci un ac! Imaginea cu arena arhiplină i-a dus pe toți cei prezenți cu gândul la vremurile demult apuse, de dinainte de 1989, când sportul era principala ocupație a celor mai mulți dintre români, fie că aceștia îl practicau sau, pur și simplu, îl susțineau.
Dincolo de jocul aproape perfect al elevelor lui Constantin Buceschi, publicul brăilean a avut și el un aport important în succesul împotriva campioanei Europei, 30-27. Extrem de fierbinte, dar sportiv, publicul brăilean și-a încurajat echipa pe tot parcursul partidei, mai ales în debut, când CSM București a condus. Iar la final le-a aplaudat pe fetele lui Buceschi minute în șir. Nimeni nu voia parcă să plece acasă!
Publicat pe 7 octombrie 2016 Etichete Constantin Buceschi, CSM București, Dunărea Brăila, Jakob VestergaardLasă un comentariu pentru Ca pe vremuri!

References: CSM 
 CSM 
 CSM 
 CSM 
 CSM 
 CSM 
 CSM 
 CSM 
 CSM 
 CSM 
 CSM 
 CSM 
 CSM 
 CSM 
 CSM 
 CSM 
 CSM 
 CSM 
 CSM 
 CSM 
 CSM